
V E N D I M


Nr._____, datë__________


PËR 

PËRCAKTIMIN E KRITEREVE, TË PROCEDURËS, TË MËNYRËS          SË TRANSFERIMIT TË MENAXHIMIT TË INFRASTRUKTURËS                SË PESHKIMIT E TË INFRASTRUKTURËS SË LIDHUR                               ME PESHKIMIN DHE TË FORMATIT TIP TË KONTRATËS

Në mbështetje të nenit 100 të Kushtetutës dhe të pikës 4, të nenit 65, të                           ligjit nr.64/2012, “Për peshkimin”, të ndryshuar, me propozimin e ministrit të Bujqësisë dhe Zhvillimit Rural, Këshilli i Ministrave 

V E N D O S I:

KREU I
DISPOZITA TË PËRGJITHSHME

Neni 1

Ky vendim ka për qëllim përcaktimin e kritereve, të procedurave, të mënyrës së transferimit të menaxhimit të infrastrukturës së peshkimit e të infrastrukturës së lidhur me peshkimin, rregullimin e monitorimit të tyre, si dhe miratimin e kontratave tip.

Neni 2

Termat e përdorur në këtë vendim kanë kuptimin e përcaktuar në                                    ligjin nr.64/2012, “Për peshkimin”, të ndryshuar.

Neni 3

Institucioni përgjegjës për shërbimet e peshkimit dhe të akuakulturës menaxhon në mënyrë të drejtpërdrejtë infrastrukturën e peshkimit dhe infrastrukturën e lidhur me peshkimin dhe, në rast pamundësie teknike ose menaxhimi joeficient, mbi bazën e raportit të kryer, sipas nenit 4, të këtij vendimi, kryen procedurat e transferimit të menaxhimit të tyre.

Neni 4

Institucioni përgjegjës për shërbimet e peshkimit dhe të akuakulturës harton një raport të argumentuar, i cili i përcillet ministrit për miratim, dhe përmban:

a) arsyet teknike dhe/ose të eficiencës, që justifikojnë transferimin e menaxhimit; 
b) analizën ekonomiko-financiare e kosto-përfitim të transferimit në krahasim me menaxhimin e drejtpërdrejtë, vlerësimin e eficiencës dhe të qëndrueshmërisë afatgjatë të transferimit;
c) shkallën e shfrytëzimit të infrastrukturës, e matur si raport ndërmjet kapacitetit aktual të përdorimit dhe kapacitetit total të disponueshëm, kur ky raport është nën 50% për dy vite të njëpasnjëshme;
ç) 	vlerësim të brendshëm të institucionit, që vërteton mungesën e kapacitetit teknik ose njerëzor të institucionit për menaxhimin e drejtpërdrejtë;
d) gjendjen fizike të infrastrukturës, që kërkon investime, të cilat tejkalojnë kapacitetin financiar të institucionit, të dokumentuara me vlerësim teknik.

Neni 5

[bookmark: _Hlk188020501]Transferim, në kuptim të këtij vendimi, konsiderohet transferimi i së drejtës së menaxhimit, sipas përcaktimeve të ligjit nr.64/2012, “Për peshkimin”, të ndryshuar, dhe nënkupton ushtrimin e së drejtës së administrimit dhe përdorimit të infrastrukturës, pa transferim të pronësisë apo krijim të të drejtave reale mbi të.

Neni 6

Transferimi fizik i infrastrukturës te subjekti menaxhues kryhet, si më poshtë vijon:

1. Para kalimit të infrastrukturës kryhet inventarizimi i plotë i saj nga institucioni përgjegjës për shërbimet e peshkimit e të akuakulturës, i cili përfshin gjendjen fizike, vlerën kontabël dhe dokumentacionin kadastral të lëshuar nga Agjencia Shtetërore e Kadastrës;

2. Kalimi kryhet me procesverbal dorëzimi të nënshkruar nga të dyja palët, i cili përshkruan gjendjen fizike të infrastrukturës dhe dokumentohet me pamje fotografike;
3. Procesverbali i dorëzimit i bashkëlidhet kontratës dhe është pjesë përbërëse e saj. 
KREU II
[bookmark: _Hlk188278491]PROCEDURA E TRANSFERIMIT TË MENAXHIMIT                                       TË INFRASTRUKTURËS SË PESHKIMIT TEK ORGANIZATAT                       E PESHKIMIT NËPËRMJET KONKURRIMIT

Neni 7

Menaxhimi i infrastrukturës së peshkimit u transferohet organizatave të peshkimit të njohura nga ministri vetëm nëpërmjet procedurës së konkurrimit, kur institucioni përgjegjës për shërbimet e peshkimit e të akuakulturës, mbi bazën e raportit sipas nenit 4, të këtij vendimi, e ka të pamundur menaxhimin e drejtpërdrejtë ose kur menaxhimi i drejtpërdrejtë nuk rezulton eficient. 

Neni 8

Pas miratimit të raportit, sipas nenit 4, të këtij vendimi, nga ministri përgjegjës për peshkimin, institucioni përgjegjës për shërbimet e peshkimit e të akuakulturës përgatit dhe publikon njoftimin për transferimin e menaxhimit të infrastrukturës së peshkimit në faqen zyrtare të institucionit përgjegjës, në faqen zyrtare të ministrisë dhe në Buletinin e Njoftimeve Publike. Njoftimi përcakton të dhënat kryesore të infrastrukturës, që do të transferohet, dokumentacionin që duhet të paraqesin organizatat e peshkimit, kriteret e vlerësimit, si dhe afatin e aplikimit.

Njoftimi u dërgohet për dijeni, kur është e mundur, organizatave të peshkimit të njohura, që veprojnë në zonën ku ndodhet infrastruktura, pa kufizuar të drejtën e pjesëmarrjes së çdo organizate tjetër, që plotëson kriteret e këtij vendimi.

Neni 9

1. Aplikimi për të marrë pjesë në konkurrim kryhet në portalin unik qeveritar                “e-Albania”.

2. Afati për paraqitjen e aplikimeve për transferim dhe dokumentacionin e kërkuar është 30 (tridhjetë) ditë kalendarike nga publikimi i njoftimit.

Neni 10

1. 	Organizata e peshkimit ngarkon në portalin unik qeveritar “e-Albania” dokumentacionin e kërkuar, si më poshtë vijon:

a) 	Kërkesën për transferimin e menaxhimit të infrastrukturës;
b) 	Vendimin e regjistrimit, aktin e themelimit dhe statutin;
c) 	Vendimin e organeve vendimmarrëse të organizatës së peshkimit për këtë qëllim, sipas statutit të saj; 
ç)	Planin për menaxhimin e infrastrukturës së peshkimit, të miratuar nga organet drejtuese të organizatës së peshkimit;
d)	Dokumentacion mbi kapacitetin teknik dhe financiar për zbatimin e planit të menaxhimit.

2. 	Plani i menaxhimit duhet të përmbajë minimalisht:

a) 	qëllimin dhe objektivat; 
b) 	rezultatet e pritshme; 
c) 	burimet e nevojshme njerëzore dhe financiare; 
ç) 	mënyrën e realizimit e të monitorimit të objektivave; 
d) 	planifikimin e investimeve; 
dh) 	organizimin e punës dhe ndarjen e detyrave.

Neni 11

[bookmark: _Hlk226718709]Institucioni përgjegjës për shërbimet e peshkimit e të akuakulturës ngre një komision të përbërë nga 3 (tre) anëtarë: një jurist, një ekonomist dhe një specialist në fushën e peshkimit, i cili shqyrton e vlerëson aplikimet e paraqitura, në përputhje me kriteret e përcaktuara në këtë vendim.

Neni 12

1. Komisioni shkarkon dokumentacionin e ngarkuar në format elektronik në portalin “e-Albania”, ruan një kopje elektronike të tij dhe, brenda 20 (njëzet) ditëve kalendarike, shqyrton e vlerëson kërkesat dhe dokumentacionin e ngarkuar nga organizatat e peshkimit. 

2. Në qoftë se kërkesa e organizatës së peshkimit nuk është paraqitur, në përputhje me nenin 10, të këtij vendimi, organizata njoftohet elektronikisht lidhur me pasaktësitë ekzistuese dhe i kërkohet që të korrigjojë pasaktësitë ekzistuese brenda 7 (shtatë) ditëve nga marrja e njoftimit. Kur organizata e peshkimit plotëson pasaktësitë brenda afatit të përcaktuar, aplikimi quhet i regjistruar nga dita që është dërguar. Kur nuk plotëson pasaktësitë brenda afatit të caktuar, aplikimi refuzohet dhe i kthehet bashkë me aktet e tjera dhe organizata njoftohet elektronikisht për refuzimin e aplikimit.

3. Kur, pas përfundimit të afatit të aplikimit, paraqitet vetëm një aplikim i vlefshëm, procedura vijon me shqyrtimin e vlerësimin e tij sipas kritereve të këtij vendimi. Transferimi miratohet vetëm nëse aplikimi plotëson kriteret dhe plani i menaxhimit vlerësohet i përshtatshëm.
Neni 13

Komisioni vlerëson planin e menaxhimit dhe rendit aplikimet, sipas kritereve të mëposhtme:

a) Investimet e parashikuara;
b) Plani për sigurinë e infrastrukturës;
c) Cilësia e shërbimit;
ç)	Kostot operative.

Neni 14

1. Brenda 5 (pesë) ditëve kalendarike nga përfundimi i afatit për shqyrtimin e dokumentacionit, komisioni i paraqet titullarit të institucionit përgjegjës për shërbimet e peshkimit e të akuakulturës një raport përmbledhës të arsyetuar dhe propozon subjektin fitues të procedurës.

2. Titullari i institucionit përgjegjës për shërbimet e peshkimit e të akuakulturës, mbi bazën e propozimit të komisionit, merr vendim për miratimin e subjektit fitues brenda 5 (pesë) ditëve kalendarike nga paraqitja e tij.

Neni 15

1. Komisioni njofton elektronikisht organizatat aplikuese për vendimin brenda 5 (pesë) ditëve nga marrja e vendimit të titullarit. 

2. Vendimi publikohet në Buletinin e Njoftimeve Publike dhe në faqen zyrtare të ministrisë.

[bookmark: _Hlk188364914]Neni 16
1. Brenda 15 (pesëmbëdhjetë) ditëve punë nga marrja e njoftimit të vendimit, organizata e peshkimit ka të drejtën të paraqesë ankim administrativ pranë ministrisë përgjegjëse për peshkimin. 

2. Ankimi shqyrtohet brenda 20 (njëzet) ditëve punë nga një komision i ngritur me urdhër të ministrit, i përbërë nga 3 (tre) anëtarë: një jurist, një ekonomist dhe një specialist në fushën e peshkimit.
Neni 17

1. Pas përfundimit të afatit të paraqitjes së ankimit ose të shqyrtimit të ankesave, nëse ka, institucioni përgjegjës për shërbimet e peshkimit e të akuakulturës lidh kontratën sipas shtojcës I, që i bashkëlidhet këtij vendimi dhe është pjesë përbërëse e tij, brenda 30 (tridhjetë) ditëve kalendarike nga njoftimi i vendimit.  

2. Institucioni përgjegjës për shërbimet e peshkimit e të akuakulturës njofton ministrin për lidhjen e kontratës brenda 5 (pesë) ditëve nga lidhja e saj. 

[bookmark: _Hlk226717148]Neni 18

Kontrata për transferimin e menaxhimit të infrastrukturës së peshkimit lidhet me organizatën e peshkimit për një afat deri në 10 (dhjetë) vjet.

Neni 19

Organizata e peshkimit zbaton kushtet e përcaktuara në nenin 64, të                                ligjit nr.64/2012, “Për peshkimin”, të ndryshuar, duke garantuar mosndryshimin e destinacionit e të qëllimit, përdorimin e infrastrukturës nga institucionet shtetërore në rastet e masave të jashtëzakonshme ose, kur kjo kërkohet për interes publik, ruajtjen e garantimin e interesit publik, si dhe ruajtjen e rritjen e vlerës ekonomike të infrastrukturës së peshkimit, që i është dhënë në menaxhim.

Neni 20

Të ardhurat e krijuara nga menaxhimi i infrastrukturës përdoren nga organizata e peshkimit për mirëmbajtjen e funksionimin e infrastrukturës së peshkimit.

Neni 21

Organizata e peshkimit menaxhon infrastrukturën e peshkimit, në përputhje me legjislacionin në fuqi, duke garantuar përdorimin e saj në mënyrë racionale, për të nxitur mbrojtjen e mjedisit, mbrojtjen e mjedisit detar dhe zhvillimin e qëndrueshëm.

KREU III
PROCEDURA E TRANSFERIMIT TË MENAXHIMIT                                       TË INFRASTRUKTURËS SË LIDHUR ME PESHKIMIN TE NJËSITË                         E VETËQEVERISJES VENDORE

[bookmark: _Hlk226718013][bookmark: _Hlk187755043][bookmark: _Hlk188278605]Neni 22

[bookmark: _Hlk187670323][bookmark: _Hlk187755125][bookmark: _Hlk227923717]Menaxhimi i infrastrukturës së lidhur me peshkimin u transferohet njësive të vetëqeverisjes vendore, nën juridiksionin territorial të së cilës ndodhet kjo infrastrukturë, kur institucioni përgjegjës për shërbimet e peshkimit e të akuakulturës, mbi bazën e raportit sipas nenit 4, të këtij vendimi, është në pamundësi të menaxhimit të drejtpërdrejtë të saj.

Neni 23

[bookmark: _Hlk227923928]Institucioni përgjegjës për shërbimet e peshkimit e të akuakulturës dërgon raportin, sipas nenit 4, të këtij vendimi, për miratim nga ministri, me qëllim fillimin e transferimit të menaxhimit të infrastrukturës së lidhur me peshkimin te njësia e vetëqeverisjes vendore përkatëse.

Neni 24

Pas miratimit të raportit nga ministri, institucioni përgjegjës për shërbimet e peshkimit e të akuakulturës i drejtohet, me shkresë zyrtare, njësisë së vetëqeverisjes vendore përkatëse, duke kërkuar shprehjen e interesit për menaxhimin e infrastrukturës së lidhur me peshkimin, ku përcaktohen edhe kriteret e transferimit të menaxhimit.

[bookmark: _Hlk187670439][bookmark: _Hlk188278640]Neni 25

Njësia e vetëqeverisjes vendore, brenda 30 (tridhjetë) ditëve kalendarike nga marrja e shkresës, sipas nenit 24, të këtij vendimi, paraqet shprehjen e interesit për menaxhimin e infrastrukturës së lidhur me peshkimin.

Në rast të shprehjes së interesit, njësia e vetëqeverisjes vendore paraqet planin e menaxhimit, si dhe autorizimin nga këshilli bashkiak për lidhjen e kontratës.

Neni 26

1. Plani i menaxhimit përcakton qëllimin, objektivat e vendosur, rezultatet e pritshme dhe burimet e nevojshme njerëzore, financiare, arritjen e objektivave, ndjekjen e ecurisë së punës gjatë fazave të ndryshme të saj, parashikimin e investimeve dhe organizimin së bashku me ndarjen e detyrave.

2. Plani i menaxhimit duhet të përmbajë minimalisht:

a) 	qëllimin dhe objektivat; 
b) 	rezultatet e pritshme; 
c) 	burimet e nevojshme njerëzore dhe financiare; 
ç) 	mënyrën e realizimit e të monitorimit të objektivave; 
d) 	planifikimin e investimeve; 
dh)  organizimin e punës dhe ndarjen e detyrave.

Neni 27

Institucioni përgjegjës për shërbimet e peshkimit e të akuakulturës ngre një komision të përbërë nga 3 (tre) anëtarë: një jurist, një ekonomist dhe një specialist në fushën e peshkimit, për shqyrtimin e planit të menaxhimit të paraqitur nga njësia e vetëqeverisjes vendore. Komisioni, brenda 15 (pesëmbëdhjetë) ditëve nga paraqitja e kërkesës, shqyrton e vlerëson planin e menaxhimit dhe i paraqet titullarit të institucionit përgjegjës një propozim për miratimin ose jo të tij.

Neni 28

1. 	Institucioni përgjegjës për shërbimet e peshkimit e të akuakulturës lidh kontratën për transferimin e menaxhimit të infrastrukturës së lidhur me peshkimin me njësinë e vetëqeverisjes vendore, brenda 20 (njëzet) ditëve punë nga miratimi i planit të menaxhimit. 

2. 	Institucioni përgjegjës për shërbimet e peshkimit e të akuakulturës njofton ministrin për lidhjen e kontratës brenda 5 (pesë) ditëve nga lidhja e saj.

Neni 29

Kontrata për transferimin e menaxhimit të infrastrukturës së lidhur me peshkimin lidhet me njësinë e vetëqeverisjes vendore për një afat deri në 10 (dhjetë) vjet, sipas shtojcës II të këtij vendimi.

Neni 30

[bookmark: _Hlk187670869]Njësia e vetëqeverisjes vendore merr përsipër përballimin e kostove të përdorimit e të mirëmbajtjes së infrastrukturës së lidhur me peshkimin, përfshirë taksat e aplikueshme nga legjislacioni në fuqi, dhe është përgjegjëse për mirëmbajtjen e saj.

Neni 31

[bookmark: _Hlk187670904]Njësia e vetëqeverisjes vendore, me transferimin e infrastrukturës së lidhur me peshkimin, garanton mosndryshimin e destinacionit e të qëllimit, ruajtjen dhe garantimin e interesit publik, ruajtjen e rritjen e vlerës ekonomike të saj, në përputhje me kushtet e kontratës dhe legjislacionin në fuqi.

Neni 32

Njësia e vetëqeverisjes vendore është përgjegjëse për shfrytëzimin racional të infrastrukturës së lidhur me peshkimin, me qëllim mbështetjen e zhvillimit të qëndrueshëm të veprimtarisë së peshkimit dhe tregtimit të produkteve peshkore, duke zbatuar legjislacionin në fuqi.

KREU IV
PROCEDURA E TRANSFERIMIT TË MENAXHIMIT                                       TË INFRASTRUKTURËS SË LIDHUR ME PESHKIMIN                       TE SUBJEKTET TREGTARE ME KONKURRIM PUBLIK

[bookmark: _Hlk226718526]Neni 33

Menaxhimi i infrastrukturës së lidhur me peshkimin mund t’u transferohet subjekteve tregtare nëpërmjet konkurrimit publik, në rast se njësia e vetëqeverisjes vendore, në juridiksionin territorial të së cilës ndodhet kjo infrastrukturë, nuk shpreh interes për menaxhimin e saj. Ky transferim nuk përbën kalim të pronësisë dhe nuk krijon të drejta reale mbi pasurinë.

Neni 34

1. Institucioni përgjegjës për shërbimet e peshkimit e të akuakulturës dërgon raportin, sipas nenit 4, të këtij vendimi, për miratim nga ministri, me qëllim fillimin e transferimit  të menaxhimit të infrastrukturës së lidhur me peshkimin te subjektet tregtare.

2. Pas miratimit të raportit nga ministri përgjegjës për peshkimin, institucioni përgjegjës për shërbimet e peshkimit e të akuakulturës përgatit dhe publikon njoftimin për transferimin e menaxhimit të infrastrukturës së lidhur me peshkimin në Buletinin e Njoftimeve Publike e në faqen zyrtare të ministrisë.

3. Njoftimi përcakton të dhënat kryesore të infrastrukturës, që do të transferohet, kriteret e konkurrimit, sipas nenit 35, të këtij vendimi, dokumentacionin që duhet të paraqesin ofertuesit, si dhe afatin e paraqitjes së ofertave.

Neni 35

Kriteret e konkurrimit për transferimin e menaxhimit janë, si më poshtë vijon:

a) Përputhshmëria e aktivitetit me legjislacionin për peshkimin; 
b) Niveli i investimeve për përmirësimin e infrastrukturës dhe të kushteve higjieno-sanitare; 
c) Plani për sigurinë e infrastrukturës; 
ç)	Cilësia e shërbimit; 
d) Kostot operative; 
dh)	Niveli i punësimit; 
e) Oferta e detyrimit mujor të qirasë.

Neni 36

Institucioni përgjegjës për shërbimet e peshkimit e të akuakulturës përgatit dokumentacionin e mëposhtëm:  

a) Propozimin për transferimin e menaxhimit të infrastrukturës; 
b) Miratimin e ministrit për transferimin e infrastrukturës te subjektet tregtare;
c) Genplanin e objektit, në 4 (katër) kopje origjinale, të hartuar nga eksperti topograf i licencuar dhe të konfirmuar nga titullari i institucionit përgjegjës për shërbimet e peshkimit e të akuakulturës;
ç)	Tarifën dysheme të qirasë;
d) Konfirmimin nga institucioni përgjegjës për regjistrimin e pasurive të paluajtshme për pronësinë shtet të objektit, si dhe nga institucioni përgjegjës për kthimin e kompensimin e pronave për vendimet që mund të ketë dhënë për njohje ose kthim prone sipërfaqen, në të cilën ndodhet ky objekt. 

Neni 37

Aplikimi për të marrë pjesë në konkurrim kryhet në portalin unik qeveritar                              “e-Albania”. Afati për paraqitjen e aplikimeve dhe të dokumentacionit përkatës është jo më pak se 20 (njëzet) ditë kalendarike nga publikimi i njoftimit.

[bookmark: _Hlk226715880]Neni 38

Subjekti privat ngarkon në portalin unik qeveritar “e-Albania” dokumentacionin e mëposhtëm:

a) Formularin e ofertës; 
b) Planin e biznesit për menaxhimin;
c) Dokumentacionin, që provon kapacitetin teknik dhe përvojën në veprimtari të lidhura me peshkimin ose menaxhimin e infrastrukturës; 
ç)	Dokumentacionin, që provon aftësinë financiare për realizimin e investimeve të parashikuara; 
d)	Deklaratën për përgjegjësinë ligjore mbi vërtetësinë e të dhënave dhe             dokumentacionit të paraqitur; 
dh)	Deklaratën për mungesën e konfliktit të interesit.



Neni 39

1. Institucioni përgjegjës për shërbimet e peshkimit e të akuakulturës ngre një komision të përbërë nga 3 (tre) anëtarë: një jurist, një ekonomist dhe një specialist në fushën e peshkimit. 

2. [bookmark: _Hlk227754903]Komisioni, brenda 20 (njëzet) ditëve nga përfundimi i afatit të paraqitjes së aplikimeve, shqyrton e vlerëson ofertat e paraqitura, në përputhje me kriteret e përcaktuara në nenin 35, të këtij vendimi, si dhe bën renditjen e tyre.

3. Në qoftë se kërkesa e subjektit të interesuar nuk është paraqitur, në përputhje me nenin 38, të këtij vendimi, subjektit i kërkohet, në mënyrë elektronike, që të korrigjojë pasaktësitë ekzistuese brenda 7 (shtatë) ditëve nga marrja e njoftimit. Kur subjekti i interesuar plotëson pasaktësitë brenda afatit të përcaktuar, aplikimi quhet i regjistruar nga dita që është dërguar. Kur nuk plotëson pasaktësitë brenda afatit të caktuar, aplikimi refuzohet dhe i kthehet subjektit bashkë me aktet e tjera dhe subjekti njoftohet elektronikisht për refuzimin e aplikimit.
[bookmark: _Hlk226718757]
Neni 40

1. Komisioni vlerëson planin e biznesit, sipas kritereve të mëposhtme:

a) Investime të parashikuara;
b) Plani për sigurinë e infrastrukturës;
c) Cilësi të shërbimit;
ç)	Kosto operative.

2. Në përfundim të vlerësimit, komisioni bën renditjen e ofertave dhe identifikon ofertën ekonomikisht dhe teknike më të favorshme.

Neni 41

1. Komisioni paraqet për miratim te titullari i institucionit përgjegjës për shërbimet e peshkimit e të akuakulturës vendimin mbi kërkesën për transferim, i cili konfirmon procedurën brenda 5 (pesë) ditëve.

2. Komisioni, në përfundim të vlerësimit, i paraqet titullarit të institucionit përgjegjës për shërbimet e peshkimit e të akuakulturës një raport përmbledhës të arsyetuar dhe propozon subjektin fitues të procedurës.

3. Titullari i institucionit përgjegjës për shërbimet e peshkimit e të akuakulturës, mbi bazën e propozimit të komisionit, merr vendim për shpalljen e subjektit fitues brenda 5 (pesë) ditëve nga paraqitja e tij.

Neni 42

Institucioni përgjegjës për shërbimet e peshkimit e të akuakulturës publikon vendimin për shpalljen e subjektit fitues në Buletinin e Njoftimeve Publike dhe në faqen zyrtare të ministrisë brenda 5 (pesë) ditëve nga marrja e tij.

Neni 43

Brenda 30 (tridhjetë) ditëve nga marrja e njoftimit të vendimit, subjekti ka të drejtën e ankimit, në mënyrë elektronike në portalin “e-Albania”, pranë ministrisë përgjegjëse për peshkimin. Ankimi shqyrtohet brenda 30 (tridhjetë) ditëve nga një komision i ngritur me urdhër të ministrit, të përbërë nga 3 (tre) anëtarë: një jurist, një ekonomist dhe një specialist në fushën e peshkimit.

Neni 44

1. Pas shpalljes së subjektit fitues dhe përfundimit të afatit për paraqitjen e ankimit ose të shqyrtimit të ankesave, nëse ka, institucioni përgjegjës për shërbimet e peshkimit e të akuakulturës lidh kontratën, sipas shtojcës III, që i bashkëlidhet këtij vendimi dhe është pjesë përbërëse e tij, brenda 30 (tridhjetë) ditëve kalendarike nga përfundimi i këtij afati.

2. Institucioni përgjegjës për shërbimet e peshkimit e të akuakulturës njofton ministrin përgjegjës për peshkimin për lidhjen e kontratës brenda 5 (pesë) ditëve nga lidhja e saj.

Neni 45

Kontrata për transferimin e menaxhimit të infrastrukturës së lidhur me peshkimin lidhet me subjektin tregtar fitues për një afat deri në 10 (dhjetë) vjet.

Neni 46

1. Subjekti tregtar, me transferimin e menaxhimit të infrastrukturës së lidhur me peshkimin, garanton mosndryshimin e destinacionit dhe të qëllimit të saj, si dhe është përgjegjës për shfrytëzimin racional të infrastrukturës, në përputhje me legjislacionin në fuqi.

2. Menaxhimi i infrastrukturës kryhet duke mbështetur zhvillimin e qëndrueshëm të veprimtarisë së peshkimit dhe tregtimit të produkteve peshkore, si dhe duke garantuar ruajtjen e interesit publik dhe rritjen e vlerës ekonomike të saj.

3. Transferimi i menaxhimit të infrastrukturës së lidhur me peshkimin nuk krijon të drejta reale mbi pasurinë publike.

Neni 47

Tarifa dysheme e qirasë përcaktohet nga institucioni përgjegjës për shërbimet e peshkimit e të akuakulturës, sipas vendimit nr.54, datë 5.2.2014, të Këshillit të Ministrave, “Për përcaktimin e kritereve, procedurës dhe mënyrës së dhënies me qira, enfiteozë apo kontrata të tjera të pasurisë shtetërore”, të ndryshuar, sipas kategorisë dhe vendndodhjes së infrastrukturës. 

Neni 48

Të ardhurat e krijuara nga  tarifat e qirasë, në rastin e transferimit të menaxhimit të infrastrukturës së lidhur me peshkimin nga subjektet private, derdhen në buxhetin e shtetit. 

KREU V
MONITORIMI I KONTRATËS

Neni 49

Monitorimi i kontratave për transferimin e menaxhimit të infrastrukturës së peshkimit dhe infrastrukturës së lidhur me peshkimin kryhet nga institucioni përgjegjës për shërbimet e peshkimit e të akuakulturës.

Neni 50

Pranë institucionit përgjegjës për shërbimet e peshkimit e të akuakulturës, me urdhër të titullarit, ngrihet dhe funksionon njësia e monitorimit të kontratave, për transferimin e menaxhimit të infrastrukturës së peshkimit dhe infrastrukturës së lidhur me peshkimin.

Neni 51

Njësia e monitorimit të kontratave kryen këto detyra:

1. 	Pas lidhjes së kontratës, bën dorëzimin e objektit te pala nënshkruese, me procesverbal, sipas genplanit përkatës. Në procesverbal përshkruhet gjendja fizike e infrastrukturës, vlera kontabël e saj, si dhe dokumentohet me pamje fotografike;

2. Në përfundim të afatit të kontratës ose në rast zgjidhjeje të saj përpara afatit, merr në dorëzim objektin me procesverbal, duke evidentuar gjendjen e tij;

3. Ndjek në vijimësi zbatimin e kushteve të kontratës dhe, çdo 6 (gjashtë) muaj, harton raporte monitorimi për subjektet nënshkruese dhe propozon masat përkatëse te titullari i institucionit përgjegjës;

4. Mban regjistrin e të dhënave mbi kontratat dhe të ardhurat e krijuara nga përdorimi i infrastrukturës publike;

5. 	Harton raporte përmbledhëse: brenda muajit korrik për gjashtëmujorin e parë dhe brenda muajit janar të vitit pasardhës për vitin pararendës, të cilat i paraqiten ministrit përgjegjës për peshkimin;

6. 	Saktëson dhe mban regjistrin e investimeve të realizuara nga subjektet menaxhuese, duke siguruar identifikimin, regjistrimin, raportimin periodik dhe monitorimin e tyre, në përputhje me standardet e menaxhimit financiar të burimeve publike;

7. 	Siguron që çdo subjekt menaxhues të paraqesë pranë institucionit përgjegjës për shërbimet e peshkimit e të akuakulturës raporte financiare periodike, sipas një formati të standardizuar e të miratuar paraprakisht nga institucioni përgjegjës, të cilat përfshijnë të dhëna mbi të ardhurat, shpenzimet, investimet dhe çdo element tjetër me ndikim financiar, me qëllim garantimin e transparencës, monitorimit efektiv dhe administrimit të qëndrueshëm të burimeve publike.

KREU VI
DISPOZITA TË FUNDIT

Neni 52

Në përfundim të procedurës së transferimit, institucioni përgjegjës për shërbimet e peshkimit e të akuakulturës depoziton një kopje të plotë të dokumentacionit të procedurës së transferimit të menaxhimit të infrastrukturës, në formë shkresore dhe elektronike, pranë ministrisë përgjegjëse për peshkimin.


Neni 53

Kërkesat dhe procedurat, që preken nga ky vendim, do të zbatohen pas realizimit të zhvillimeve teknike dhe funksionaliteteve të nevojshme.

Neni 54

Vendimi nr.347, datë 22.5.2019, i Këshillit të Ministrave, “Për përcaktimin e kushteve dhe të procedurave të transferimit të menaxhimit të infrastrukturës së peshkimit tek organizatat e peshkimit, njësitë e vetëqeverisjes vendore dhe subjektet private”, i ndryshuar, shfuqizohet.

Neni 55

[bookmark: _Hlk188279047]Ngarkohen Ministria e Bujqësisë dhe Zhvillimit Rural dhe Drejtoria e Shërbimeve të Peshkimit dhe Akuakulturës për zbatimin e këtij vendimi.

Ky vendim hyn në fuqi pas botimit në “Fletoren zyrtare”.


K R Y E M I N I S T R I 


EDI RAMA

  MINISTRI I BUJQËSISË
DHE ZHVILLIMIT RURAL

         ANDIS SALLA

